Trump vir ongekende tweede keer in staat van beskuldigingDonald Trump is vir ‘n ongekende tweede keer in ‘n staat van beskuldiging geplaas. Hy het in ‘n videoboodskap ‘n beroep op eenheid gedoen. (Foto: Drew Angerer/Getty Images/AFP) Donald Trump is nou die eerste Amerikaanse president in die geskiedenis wat ŉ tweede keer in ŉ staat van beskuldiging geplaas word. Die huis van verteenwoordigers het Woensdag gestem om hom aan te kla met aanhitsing van verlede week se aanval op die kongresgebou. “Vandag, op ŉ veelpartydige manier, het die huis gewys niemand is verhewe bo die reg nie, nie eens die president van die Verenigde State nie,” het Nancy Pelosi, Demokraat en speaker, ná afloop van die stemmery gesê. Die senaat gaan nie voor 20 Januarie, wanneer aangewese president Joe Biden ingehuldig word, ŉ verhoor hou nie. Dit beteken die eiendomsmagnaat gaan die skande vryspring om gedwing te word om sy amp vroeg te verlaat. Hy sal later ŉ verhoor moet bywoon en as hy skuldig bevind word, kan hy verbied word om in 2024 weer as presidentskandidaat deel te neem. “Donald Trump het welverdiend die eerste president in Amerikaanse geskiedenis geword om twee keer die stempel van ŉ staat van beskuldiging te dra,” het Demokratiese sen. Chuck Schumer gesê. Schumer word oor ŉ week die leier van die senaat. “Daar word van die senaat verwag om op te tree en hy gaan voort met die verhoor.” In die huis van verteenwoordigers was die enigste vraag hoeveel Republikeine hulle gaan skaar by die Demokratiese meerderheid van 232 teen 197 wanneer daar gestem word. Tydens die laaste telling het 10 Republikeine weggebreek, onder wie ook die party se nommer drie in die huis, Liz Cheney. “Ek het vandag vrede dat my stem die regte ding was en ek dink die geskiedenis sal dit so beoordeel,” het Adam Kinzinger, ŉ uitgesproke kritikus van Trump en een van die Republikeine wat hom by die Demokrate geskaar het, gesê. Trump, steeds in die Withuis, het ŉ videoboodskap uitgestuur waarin hy geen verwysing maak na die staat van beskuldiging, of sy pogings om die helfte van die land te laat glo dat Biden se oorwinning op bedrieglike wyse behaal is nie. Die bepaling dat Trump nou in ‘n staat van beskuldiging geplaas word. (Foto: Stefani Reynolds/Getty Images/AFP) Pleks daarvan het die opmerking gewentel om ŉ beroep op Amerikaners om “verenig” te wees, geweld te vermy en die emosies van die oomblik te bowe te kom. “Daar is nooit regverdiging vir geweld nie. Geen verskonings, geen uitsondering. Amerika is ŉ land van wette,” het Trump gesê. Biden het die huis se besluit bestempel as ŉ veelpartystem wat uitgebring is deur lede wat die grondwet en hul gewete gevolg het. Biden, wat die Covid-19-pandemie, ŉ sukkelende ekonomie en talle ander probleme oorneem, het ŉ beroep op die senaat gedoen om op sy pligte te konsentreer. Dit sluit in die goedkeuring van benoemings vir die kabinet en reëlings vir Trump se verhoor. Trump het presies ŉ jaar gelede ŉ eerste staat van beskuldiging oorleef toe hy daarvan beskuldig is dat hy sy amp misbruik het om politieke ongerymdhede oor Biden se familie voor die verkiesing in te samel. Hierdie keer is hy voor stok gekry oor ŉ toespraak wat hy op 6 Januarie gelewer het waartydens hy aan ŉ skare gesê het Biden het die verkiesing gesteel en dat hulle na die kongresgebou moet opruk om mag te wys. Die skare het die gebou later bestorm en een polisiebeampte is noodlottig gewond. Meubels is verwoes en vreesbevange amptenare is gedwing om weg te kruip. Een betoger is doodgeskiet en drie ander mense is dood weens sogenaamde mediese noodgevalle, wat die dodetal op vyf te staan bring.